## Program pomoćničkog ispita za zanimanje plinoinstalater

### NN 12/2010 (25.1.2010.), Program pomoćničkog ispita za zanimanje plinoinstalater

MINISTARSTVO GOSPODARSTVA, RADA I PODUZETNIŠTVA

273

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PLINOINSTALATER

1. CILJ

– provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja plinoinstalater u svijetu rada koji je podložan promjenama

– provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje plinoinstalater.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe. Zadaci za praktični dio se mogu odnositi na obje vrste plina, tj. na prirodni (NG i LNG) plin te na ukapljeni naftni (LPG) plin.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada i ugradnja elemenata u sklopove sustava plina ručnim i strojnim obradama uz korištenje naprava i opreme za transport i ugradnju (npr. izrada i ugradnja vanjskog cjevovoda do kućnog priključka od PE-HD i odgovarajućih fazonskih komada) | Objasniti predradnje (iskop, osiguranje iskopa, posteljica, pokrov), tehnološki postupak, materijal, alat, uređaje i transportnu opremu, označavanje cjevovoda i tehnološko ispitivanje cijevne sekcije.  Primijeniti i objasniti mjere ZNR. |
| Izrada i ugradnja elemenata kućnog priključka s odgovarajućom armaturom na fasadi i prelaznim komadom s PE-HD na Če | Objasniti svrhu i načine probijanja u zgradu, polaganje i spajanje Če cijevi na PH-HD, zaštitu od korozije, tehnologiju brzog zatvaranja plina, mjesto ugradnje fasadnog ormarića te način provjere ispravnosti. |
| Izrada i ugradnja elemenata u sklopove sustava plina ručnim i strojnim obradama (npr. izrada i ugradnja mjerenog dijela plinske instalacije) | Objasniti tehnološki postupak izrade zadane instalacije, odabrati materijal i alat, izraditi i ugraditi instalaciju te interno ispitati prema tehničkim propisima.  Primijeniti i objasniti mjere ZNR. |
| Montaža i demontaža elemenata sustava plina (npr. montaža plinomjera) | Objasniti tehnološki postupak izrade, posebno položaje priključaka, odabrati plinomjer i alat, sastaviti i rastaviti spoj plinomjera.  Primijeniti i objasniti mjere ZNR te dozvoljene prostore za smještaj plinomjera. |
| Montaža i demontaža plinskih naprava vrste A u plinovodnim sustavima (npr. plinskog štednjaka) | Navesti dozvoljene prostore za smještaj naprave i veličinu prostorije, izabrati alat, montirati i spojiti na fleksibilni priključak te interno ispitati funkcionalnost spoja i naprave.  Primijeniti mjere ZNR. |
| Montaža i demontaža plinskih naprava u plinovodnim sustavima vrste B (npr. kupaonskog aparata) | Navesti dozvoljene prostore za smještaj naprave, dimnjačarski atest i veličinu prostorije, izabrati alat, montirati i spojiti na priključke i dimnjak te interno ispitati funkcionalnost spoja i naprave.  Primijeniti mjere ZNR. |
| Montaža i demontaža plinskih naprava u plinovodnim sustavima vrste C (npr. kombinirane naprave za grijanje i pripremu tople vode) | Opisati dozvoljene prostore za smještaj naprave, položaje kanala na vanjskom zidu odnosno kombiniranih dimnjaka, dimnjičarskog atesta po potrebi, izabrati alat, montirati i spojiti na priključke i dimnjak te interno ispitati funkcionalnost spoja i naprave.  Primijeniti mjere ZNR. |
| Ispitivanje instalacije (npr. prethodno i glavno ispitivanje) | Objasniti propise vezane uz prethodno i glavno ispitivanje, izabrati radnu i mjernu opremu, nepropusno zatvoriti potrebne otvore i fazonske komade, ispitati zrakom ili inertnim plinom, kontrolirati mjerni instrument i dokumentirati u skladu s odredbama (zadatak ne izvoditi samostalno nego s ovlaštenicima distributera). |
| Puštanje u pogon plinske instalacije | Objasniti postupak, ponoviti ispitivanja, zatvoriti otvore osim otvora za ispuštanje zraka, instalaciju ispirati plinom te eventualno plin spaliti na plameniku  (zadatak ne izvoditi samostalno nego s ovlaštenicima distributera). |
| Ugradnja opreme upravljačkih i regulacijskih uređaja (npr. ugradnja elektromagnetskog ventila u plinskoj instalaciji) | Objasniti namjenu, funkciju, položaj, način rada i montažu.  Prikazati odnos električnih i mehaničkih elemenata u instalaciji. |
| Zamjena dijelova plinskih instalacija | Opisati način ustanovljavanja neispravnosti, mogućnosti rješavanja te sam način demontaže i montaže novog dijela ili sekcije. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

Budući da je način provjeravanja ispravnosti plinske instalacije u nadležnosti distributera, odnosno ovlaštenih osoba, a sastoji se od prethodnog i glavnog ispitivanja instalacije i izdaje se odgovarajuća ispitna svjedodžba, naučnik u svojem zadatku obavlja interno ta ista ispitivanja ili sudjeluje u stvarnom ispitivanju instalacije s ovlaštenicima.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Prethodno ispitivanje instalacije | Ispitivanje na čvrstoću, bez armature sa nepropusno zatvorenim otvorima cjevovoda s ispitnim tlakom 1 bar, zrakom ili inertnim plinom u trajanju od 10 min. |
| Glavno ispitivanje instalacije | Ispitivanje na nepropusnost s armaturom, ali bez plinskih naprava i pripadajućih uređaja tlakom zraka od 110 mbara u trajanju od 10 min. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, a neophodna su za obavljanje praktičnih postupaka u zanimanju plinoinstalater.

|  |  |
| --- | --- |
| Nastavna područja | Očekivani ishodi učenja |
| 1. Tehnologija plinoinstalacija | |
| Zaštita i sigurnost na radu, zaštita okoliša i racionalno korištenje energije | Prikazati na primjeru dobru  organizaciju rada i racionalno korištenje  energije.  Pridržavati se propisa zaštite na radu, propisa  vezanih uz čuvanje zdravlja ljudi i zdrave  čovjekove okoline. |
| Planiranje i priprema rada | Planirati rad na način da se pripremi mjesto izvođenja radova (stan, kuća ili drugi objekt) u skladu sa tehničkim propisima. |
| Pogonski i pomoćni materijali, tekućine za hlađenje, sredstva za čišćenje, sredstva za zaštitu od korozije, sredstva za spajanje zavarivanjem, lemljenjem, lijepljenjem i sl. | Odabrati i primjeniti različite pogonske i pomoćne materijale, tekućine za hlađenje, sredstva za čišćenje, sredstva za zaštitu od korozije, sredstva za spajanje zavarivanjem, lemljenjem, lijepljenjem i dr. |
| Ostali nemetalni materijali, guma, drvo, materijal za izoliranje i brtvljenje i sl. | Nabrojiti i objasniti funkciju osnovnih nemetalnih materijala: gume, drva, materijala za izoliranje i brtvljenje i dr. |
| Kontrola i mjerenje te analiza izvedenog rada prema narudžbi a u svrhu izračunavanja troškova rada | Primijeniti kriterije vrednovanja obavljene radne zadaće (točnost, izgled, kvaliteta spojeva, vrijeme izrade, iskorištenost materijala i urednost radnog mjesta i sl.) |
| Postupci ručne obrade razdvajanjem materijala | Nabrojiti i navesti primjenu ručnih strojeva i alata za obradu i montažu.  Primjenjivati uređaje za podizanje dijelova i sklopova.  Opisati specijalne alate, naprave i uređaje za popravak mehaničkih oštećenja na dijelovima instalacija i sustava. |
| Uređaji opskrbe radionica radnom energijom | Nabrojiti i opisati način opskrbe radionica radnom energijom.  Navesti opasnosti, opisati mjere i uređaje zaštite od opasnosti te načine za uklanjanje odnosno za ublažavanje istih. |
| Uređaji za električna, hidraulička i pneumatska mjerenja | Opisati postupke primjene uređaja za električna hidraulička i pneumatska mjerenja. |
| Postupci plastične obrade | Navesti različite postupka plastične obrade. |
| Postupci spajanja instalacija rastavljivim i nerastavljivim spojevima | Opisati načine pregleda instalacija, dijagnosticirati i utvrditi kvarove, opisati uzroke nastanka kvarova te navesti načine popravka dijelova i sklopova plinskih instalacija i uređaja, kao i procese rastavljanja i sastavljanja dijelova i opreme instalacije i postrojenja. |
| Strojevi i uređaji | Opisati način rada pumpi, kompresora i spremnika, navesti njihove elemente osiguranja kao i načine održavanja.  Usporediti funkcije srodnih sustava grijanja, hladne i tople vode. |
| Montaža i demontaža elemenata u sklopove  Ispitivanje sklopova  Stavljanje strojeva, uređaja i postrojenja u pogon | Opisati montaže i demontaže pojedinih strojeva, sustava ili njihovih ugradbenih jedinica. Navesti načine stavljanja instalacija u pogon, utvrditi i otkloniti smetnje u radu strojeva, sustava ili ugradbenih jedinica. |
| Čuvanje i tekuće održavanje strojeva i uređaja | Nabrojiti načine rada strojeva i uređaja, kontrolirati ispravnost i opisati potrebu za održavanjem u sigurnom pogonu. |
| Opasnosti i mjere zaštite na radu s pojedinim strojevima i uređajima | Razumjeti i primijeniti mjere zaštite prilikom rada s pojedinim strojevima i uređajima. |
| 2. Nove tehnologije (tehnološke vježbe) | |
| Prostorno prikazivanje i kotiranje | Čitati i razumijeti crteže instalacije u prostornim projekcijama. |
| Ravninsko (ortogonalno) projiciranje i kotiranje | Čitati i primijeniti građevinske nacrte, skice i sheme u ortogonalnim projekcijama. |
| Izrada i analiza jednostavnog radioničkog crteža u zanimanju | Izraditi jednostavne tehničke crteže, tumačiti ih i izabrati najbolje rješenje. |
| Skiciranje i očitavanje tehničko- tehnoloških dokumenata, kataloga i uputa | Čitati i međusobno usporediti tehnološke dokumentacije u svakodnevnom radu te skicirati rješenje za izvedbu. |
| Tehničko-tehnološka dokumentacija | Kompletirati dokumentaciju na gradilištu i interpretirati njenu cjelinu ili pojedine dijelove. |
| Uporaba računala i korisničkih programa | U radu se koristiti računalom, korisničkim programima i Internetom. |
| 3. Matematika u struci | |
| Veličine i jedinice | Razumjeti i primijeniti veličine i mjerne jedinice u jednostavnim zadacima. |
| Proračuni površine, volumena i mase | Rješavati jednostavne zadatke koji se odnose na izračune površine, volumena i mase geometrijskih tijela. |
| Postotni i kamatni račun | Rješavati jednostavne zadatke primjenom postotnog i kamatnog računa. |
| Proračuni u zanimanju | Rješavati jednostavne zadatke iz mehanike  (tlak, sila, rad, broj okretaja, brzina, snaga). Napraviti proračun čvrstoće nosača. |
| Osnovni proračuni troškova i kalkulacija | Rješavati jednostavne matematičke zadatke koji se odnose na troškove rada (utrošak vremena, materijala, dijelova, energije i sl) a u svrhu izrade kalkulacije. |
| 4. Elementi cijevnih instalacija i protoka | |
| Cjevovodi: visokotlačni, srednjotlačni i niskotlačni | Nabrojiti po tlaku i položaju vrste cjevovoda i načine ugradnje. Objasniti princip njihovog rada. |
| Nadležnosti distributera i korisnika | Opisati nadležnosti distributera i korisnika te način mjerenja i obračun. |
| Dijelovi instalacije | Opisati nemjerni dio, kućni priključak i mjerni dio instalacije. |
| Zapori, regulacioni i ostali organi na instalaciji | Objasniti zaporne, regulacione i ostale organe na instalaciji i njihove funkcije. Klasificirati ih prema tlaku, temperaturi, protoku i materijalu. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | BROJ BODOVA | |
| Mogući | Ostvareni |
| Priprema radne i tehničko-tehnološke dokumentacije. | 0 – 10 |  |
| Razumijevanje u očitavanju tehničko-tehnološke dokumentacije. | 0 – 10 |  |
| Analiza tehnološkog postupka izrade prema zahtjevu tehničke dokumentacije. | 0 – 10 |  |
| Razumijevanje i poznavanje te izbor materijala. | 0 – 10 |  |
| Vrednovanje broja i redoslijeda radnih operacija. | 0 – 10 |  |
| Vrednovanje alata, strojeva i uređaja i izbor. | 0 – 10 |  |
| Primjenjivanje navedenih radnji izradom zadatka različitim postupcima te vrednovanje kvalitete uratka. | 0 – 30 |  |
| Sintetiziranje u mjerenju i kontroli zadatka primjenjujući kriterije ocjenjivanja. | 0 – 10 |  |
| Primjenjivanje odredbi zaštite na radu. | 0 – 10 |  |
| Vrednovanje brzine i spretnost izrade uratka i obavljanja radne probe. | 0 – 10 |  |
| Završni izgled uratka. | 0 – 10 |  |
| UKUPNO: | 0 – 130 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-52

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-273